Diari Oficial de la Generalitat Valenciana


Sumari del DOGV 6977, del 04-03-2013 (2013/2259)

ACORD d'1 de març de 2013, del Consell, pel qual s'aproven mesures per a limitar la pol·linització encreuada entre plantacions de cítrics.
------------------------------------------------------------------------------------------------------------------------------------------

### Dades del document

Número de DOGV
:   6977

Data del DOGV
:   04-03-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/2259


Data del document
:   01-03-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Acord

Descriptors 

:   * Conselleria de Presidència i Agricultura, Pesca, Alimentació i Aigua

ACORD d'1 de març de 2013, del Consell, pel qual s'aproven mesures per a limitar la pol·linització encreuada entre plantacions de cítrics. [2013/2259]  
El Consell, en la reunió del dia 1 de març de 2013, va adoptar l'acord següent:  
En els anys 80 i 90 es van plantar al llarg del territori de la Comunitat Valenciana varietats híbrides de mandariner que van provocar la presència de pinyols en els fruits d'altres varietats del grup mandarines que, fins al moment, no en produïen. La conseqüència va ser un menyscabament de la qualitat final d'algunes varietats de cítrics, amb una greu repercussió comercial negativa.  
A fi d'evitar la presència de pinyols en fruits cítrics, es va establir l'obligació de traure els ruscos de la zona citrícola. En els anys 90 es va adoptar esta estratègia en algunes campanyes. A partir de l'any 2000, i fins al 2008, s'ha mantingut la mateixa decisió. Durant este temps els apicultors han tret els ruscos de les àrees citrícoles. En compensació, han rebut ajudes.  
Des de les primeres decisions, i fins a l'actualitat, s'han produït alguns fets que permeten avançar en la normalització de les relacions entre la citricultura i l'apicultura. D'una banda, algunes varietats híbrides de mandariners han perdut part de l'interés inicial, i estan sent progressivament substituïdes per altres varietats no susceptibles de generar problemes de pol·linització encreuada. Esta decisió troba suport en el Pla de Reconversió Varietal de Cítrics aprovat per les administracions agràries. A més, amb el Sistema d'Informació Geogràfica (SIG) Citrícola es disposa d'informació sobre les zones citrícoles en què no hi ha varietats híbrides.  
Els apicultors, que tradicionalment basaven la seua activitat en l'obtenció de mel de cítrics, no han pogut assentar els ruscos en esta zona, i han renunciat a obtindre i comercialitzar mel d'este origen en el territori de la Comunitat Valenciana. A la vista dels fets descrits en el paràgraf anterior s'entén possible autoritzar, progressivament al llarg de diversos exercicis, l'activitat apícola en la superfície citrícola, de manera que es permeta l'obtenció d'un producte de qualitat, apreciat pel consumidor, sense eixir del nostre territori. No obstant això, este retorn dels ruscos ha de fer-se amb les precaucions degudes per a garantir la qualitat i la comercialització dels cítrics.  
Utilitzant el SIG Citrícola s'han situat en un plànol les parcel·les amb varietats híbrides. Al voltant dels límits d'eixes parcel·les s'ha traçat una franja de protecció de 450 metres. Açò ha permés delimitar la resta de la superfície citrícola que seria susceptible de rebre ruscos sense risc de generar problemes de pol·linització encreuada.  
No obstant això, aplicant el principi de precaució, s'ha calculat per a cada terme municipal el nombre d'assentaments de ruscos que es podrien habilitar, considerada una distància entre cada un de 400 metres. En este procés s'ha obtingut un llistat de municipis de la zona citrícola en què la ubicació de ruscos seria possible, sense posar en risc la qualitat de la fruita, i que permetria que els apicultors valencians puguen ubicar els ruscos censats en àrees de producció de cítrics de la Comunitat Valenciana, en determinades condicions. També s'ha considerat en esta anàlisi la grandària de l'assentament de ruscos.  
  
La utilització parcial de la zona citrícola permetrà avaluar la possibilitat de l'entrada progressiva de ruscos.  
A este efecte, la disposició addicional quinta de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat, habilita el Consell per a fixar una distància mínima preventiva d'assentament de ruscos respecte de les plantacions de cítrics.  
Per això, i a proposta del conseller de Presidència i Agricultura, Pesca, Alimentació i Aigua, el Consell  
  
ACORDA  
  
Primer  
Queda prohibit l'assentament de ruscos a menys de quatre quilòmetres de les plantacions de cítrics. Esta prohibició es mantindrà durant l'època de floració dels cítrics, que, atesos els registres actuals de temperatures i les condicions previstes per a la primavera de l'any 2013, i a este efecte, es fixa entre el 22 de març i el 21 de maig de 2013.   
  
  
Segon  
S'exceptuen del que establix l'acord primer els assentaments apícoles que complisquen les condicions següents:  
1. Albergar un nombre màxim de 650 ruscos.  
2. Disposar del consentiment, per escrit, de tots els propietaris de finques de cítrics existents en un radi d'un quilòmetre al voltant del lloc d'ubicació dels ruscos.   
Als efectes assenyalats en este acord, s'entén com a assentament de ruscos en una ubicació prohibida que s'incomplisca alguna de les dos condicions mencionades.  
  
Tercer  
També s'exceptuen del que establix l'acord primer els assentaments de ruscos que s'ubi-quen en els termes municipals arreplegats en l'annex I. No obstant això, estos assentaments han de complir les condicions següents:  
1. Ubicar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització encreuada.  
2. Albergar un màxim de 130 ruscos per assentament.  
3. Respectar una distància, almenys, de 350 metres a altres assentaments apícoles.  
4. Comptar amb el permís d'assentament del propietari dels terrenys.   
Als efectes assenyalats en este acord, s'entén com a assentament de ruscos en una ubicació prohibida que s'incomplisca alguna de les quatre condicions mencionades.  
  
Quart  
També s'exceptuen del que s'ha establit en l'acord primer els assentaments de ruscos que s'ubiquen en els termes municipals arreplegats en l'annex II. No obstant això, estos assentaments han de complir les condicions següents:  
1. Ubicar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització encreuada.  
2. Albergar un màxim de 60 ruscos per assentament.  
3. Respectar una distància, almenys, de 400 metres a altres assentaments apícoles.  
4. Disposar del permís d'assentament del propietari dels terrenys.   
  
Als efectes assenyalats en este acord, s'entén com a assentament de ruscos en una ubicació prohibida que s'incomplisca alguna de les quatre condicions mencionades.  
  
Quint  
Excepcionalment, també queden exceptuats del que s'ha establit en l'acord primer els assentaments de ruscos que s'ubiquen en els termes municipals arreplegats en l'annex III, dins dels límits marcats per les coordenades del Sistema d'Informació Geogràfica de Parcel·les Agrícoles (SIGPAC) arreplegades en l'annex III que delimiten polígons susceptibles d'albergar ruscos. No obstant això, estos assentaments han de complir les condicions següents:  
1. Ubicar-se a una distància superior a 600 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització encreuada.  
2. Albergar un màxim de 45 ruscos per assentament.  
3. Respectar una distància, almenys, de 400 metres a altres assentaments apícoles.  
4. Comptar amb el permís d'assentament del propietari dels terrenys.  
Als efectes assenyalats en este acord, s'entén com a assentament de ruscos en una ubicació prohibida que s'incomplisca alguna de les quatre condicions mencionades.  
  
  
Sext  
La distància de quatre quilòmetres entre els assentaments de ruscos i les plantacions de cítrics es podrà reduir a un quilòmetre en les àrees agrícoles en què la implantació de cultius que requerisquen la pol·linització entomòfila per a millorar-ne la productivitat tinga una especial significació. Esta especial significació ha de ser comunicada per escrit per les associacions d'agricultors implicades en cada municipi a l'oficina comarcal d'Agricultura, Pesca, Alimentació i Aigua, amb la delimitació dels polígons en què es proposa la reducció de la distància.  
  
  
Sèptim  
En les àrees arreplegades en els apartats anteriors en què s'autoritza l'assentament de ruscos en zones citrícoles es permet la utilització de tractaments a base d'àcid gibberèl·lic o de sulfat de coure durant el període de floració, com a mètode alternatiu per a reduir significativament la presència de pinyol en els fruits.  
Durant la vigència d'este acord, com a mesura complementària, i exclusivament pel que fa a les plantacions de cítrics de les varietats del grup clementina i híbrids de mandarina ubicades en termes municipals diferents dels arreplegats en els annexos I i II i àrees arreplegades en l'annex III, queda suspesa la prohibició dels tractaments fitosanitaris durant la floració, imposada per l'article 3 de l'Orde de 20 de març de 1984, de la Conselleria d'Agricultura, Pesca i Alimentació, per la qual es va establir la normativa reguladora de les mesures especials a adoptar en els emplaçaments fitosanitaris sobre plantes en floració. En els municipis arreplegats en els annexos I i II i àrees de l'annex III la suspensió afecta exclusivament les plantacions d'híbrids de mandariner. En tot cas, els tractaments fitosanitaris s'han d'aplicar de conformitat amb la legislació fitosanitària, tenint en compte el Reial Decret 1311/2012, de 14 de setembre, pel qual s'establix el marc d'actuació per a aconseguir un ús sostenible dels productes fitosanitaris, sense perjuí del compliment de les restriccions establides en el full de registre de cada producte fitosanitari utilitzat.  
  
  
Octau  
Els ruscos no identificats individualment amb el número de registre apícola, trobats en zones l'assentament dels quals estiga prohibit i la situació dels quals siga comprovada pel personal de la Conselleria de Presidència i Agricultura, Pesca, Alimentació i Aigua, seran objecte de trasllat, després de l'exposició pública durant deu dies en el tauler d'anuncis de l'ajuntament del municipi en què estiguen ubicades. Estos fets seran notificats al propietari dels terrenys on estiguen instal·lats els ruscos. Si transcorren vint dies i no s'han reclamat, es procedirà a destruir-los.  
La presència de ruscos identificats en zona prohibida per este acord serà notificada a la persona interessada. Esta, en el termini de set dies comptats a partir de la notificació, ha de traslladar els ruscos a un altre assentament permés. Si no ho fera, la Conselleria de Presidència i Agricultura, Pesca, Alimentació i Aigua en farà el trasllat, després del procediment corresponent, i posteriorment li notificaria el lloc on han sigut ubicats. És responsabilitat de l'apicultor fer-se càrrec dels ruscos en el nou assentament.  
En tot cas, l'adopció d'estes mesures s'ha d'efectuar atenent el procediment d'execució forçosa previst en els articles 93 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Nové  
La presència de ruscos en els llocs prohibits implicarà l'inici del procediment establit per a això en la legislació general de subvencions per a declarar la pèrdua de la condició de beneficiari de les ajudes per a apicultors convocades amb càrrec a fons propis exclusius de la Generalitat.   
  
Deu  
Les actuacions derivades de la posada en marxa d'este acord les han d'executar les oficines comarcals d'Agricultura, Pesca, Alimentació i Aigua, que traslladaran als òrgans competents les irregularitats detectades.  
Onze  
Sense perjuí del que s'ha establit anteriorment, els apicultors han de complir la normativa sectorial corresponent en els assentaments permesos.  
  
Dotze  
Els apicultors disposen d'un termini de huit dies des de la publicació del present acord per a retirar els ruscos de les zones citrícoles afectades.   
  
Tretze  
El present acord es publicarà en el Diari Oficial de la Comunitat Valenciana.  
  
Contra el present acord, les persones interessades poden interposar directament un recurs contenciós administratiu, en el termini de dos mesos comptats des de l'endemà del dia de la publicació d'este acord en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveu l'article 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí de la interposició potestativa del recurs de reposició davant del Consell, en el termini d'un mes a comptar des de l'endemà de la publicació, d'acord amb el que preveuen els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Mutxamel, 1 de març de 2013  
  
El vicepresident i secretari del Consell,  
JOSÉ CÍSCAR BOLUFER  
  
  
ANNEX I  
  
  
  
  
  
  
  
  
  
ANNEX II  
  
  
  
  
  
  
  
ANNEX III  
Datum ED50(UTM 30)  
  
  
  
  
  
  
\* \* \* \* \* \* \* \*  
  
  
ANEXO III  
Datum ED50(UTM 30)  
  
  
  
